ไทยถกค้าเสรี‘ทีพีพี’ มะกันรุกเปิด3ตลาด
ไทยบินถกสหรัฐกรอบการค้าเสรีเอเชีย-แปซิฟิก มะกันแผ่ 3 ข้อกังวลตลาดไทย
19 ม.ค. 2556

ไทยบินถกสหรัฐกรอบการค้าเสรีเอเชีย-แปซิฟิก มะกันแผ่ 3 ข้อกังวลตลาดไทย
สำนักงานผู้แทนการค้าสหรัฐ(ยูเอสทีอาร์) เปิดเผยว่า ผู้แทนของสหรัฐและไทยได้หารือกันในประเด็นที่ไทยแสดงเจตจำนงขอเข้าร่วมการเจรจาความตกลงหุ้นส่วนยุทธศาสตร์เศรษฐกิจเอเชีย-แปซิฟิก (ทีพีพี) แล้ว ซึ่งสหรัฐได้เปิดเผยความคืบหน้าสถานะการเจรจา และยังได้แสดงความห่วงกังวลต่อตลาดของไทยใน 3 ด้านด้วยกัน
แถลงการณ์ของยูเอสทีอาร์ระบุว่า ภายใต้การเจรจาของผู้แทนทั้งสองฝ่ายนั้น สหรัฐยังมีความกังวลเกี่ยวกับข้อจำกัดด้านการส่งออกและการลงทุนของต่างชาติในตลาดของไทยบางประการ อาทิ การนำเข้าเนื้อหมู การทำธุรกรรมบัตรเครดิต และการจำกัดสัดส่วนการลงทุนของต่างชาติในธุรกิจสื่อสารและการโทรคมนาคม
ทั้งนี้ การเจรจาซึ่งนำโดยนางพิรมล เจริญเผ่า อธิบดีกรมเจรจาการค้าระหว่างประเทศ และบาร์บารา วีเซล ผู้ช่วยผู้แทนการค้าสหรัฐภูมิภาคเอเชียตะวันออกเฉียงใต้และแปซิฟิกนั้น ฝ่ายสหรัฐได้เปิดเผยความคืบหน้าสถานะการเจรจาทีพีพี ซึ่งมีเป้าหมายบรรลุข้อตกลงให้ได้ภายในปี 2556 นี้ให้ฝ่ายไทยรับทราบ ทว่ายังไม่ได้กำหนดกรอบระยะเวลาเพื่อให้ไทยต้องตัดสินใจว่าจะเข้าร่วมกระบวนการเจรจาข้อตกลงทีพีพีหรือไม่